**Romhányi József**

**Szamárfül**

Ez opusz?

A bölcs bagoly

A tudós bagolyné tojt egy kis utódot,  
de az nem lett okos, sőt inkább ütődött.  
Atyja, a nagyhírű egyetemi dékán  
sokat bosszankodott lüke ivadékán.  
Hasztalan unszolta:  
 – *Ma*golj,  
 fiam, bagoly!  
Hiába korholta, intette,  
kölkét ez csak untatta.  
Utálta az egyetemet,  
órák alatt legyet evett.  
Nem csoda hát, hogy a halálmadár-vizsgán  
csak ücsörgött és pislogott pislán.  
 Huss!  
Rivallt rá az elnök-akadémikus.  
 –Szálljon egy házra,  
 és borítsa gyászba!  
 Jó! – mondta a buta bagoly, holott  
azt sem tudta, miből lesz a halott.  
Rászállott a legelső viskóra,  
és ott csücsült bóbiskolva.  
Jobbat nem talál, ki mindent végigpásztáz,  
mert ez volt a temetői gyászház.  
Így lett a nagyerdő legostobább baglya,  
a Huhogányos Akadémia tagja.

**Medve-tanköltemény**

Felmordult a medve a sok rossz mackóvers hallatán:  
 – Ez mind kontár! Sarlatán!  
 Mit gügyögnek, locsognak  
 szerencsétlen bocsoknak!  
 Oly negédes némelyik,  
 hogy már szinte émelyít.  
 Te szent múzsa, irgal*ma*zz,  
 milyen ócska rímhalmaz!  
 Minden sorvég szinte önként adódik.  
 *Ma*jd én írok igazit, valódit:  
 – Dörmeg-dirmeg a vén medve,  
 mert *ma* cudar ám a hangulata.  
 Csípi darázs, marja bolha,  
 vidor kedve mitől kerekedne?  
 Mikor ma a kasba nézett,  
 nem talált egy nyalás csemegét.  
 Szeder, málna? – Sehol semmi.  
 Mit lehetne akkor vacsorázni?  
 Hogy ne haljon szegény éhen  
 szundikál *ma*jd egész gyertyaszentelőig.  
Kézbe kapta e verset egy lektor,  
aki tanult némi verstant egykor.  
És most újra letette a vizsgát,  
összeírta rím-hiánylistát:  
 Kedve  
 volna  
 mézet  
 enni  
 télen.  
A többit eldobta.  
Bőszült is miatta.  
Ezt viszont kiadta.

**A rák haladása**

Egy nagyeszű fóka rámordult a rákra:  
 – Ne haladjon hátra,  
 hisz nem jut előbbre soha,  
 kinek vissza van az oda.  
Ám a ráknak, mi tagadás,  
visszásnak tűnt ez a tanács.  
Azt értette belőle,  
szégyenszemre hátráljon meg előre.  
De kevéssel előbb úgy gondolta aztán,  
más kárát tanulná meg a saját hasznán,  
hogyha *ma*ga mögött egy célt is kiszabva,  
előregázolna hátra az iszapba.  
Viszont azt is tudta a nyomorult pára,  
az ilyesmi nem megy úgy holnapról mára,  
és hogy ne hagyja a drága időt veszni,  
elhatározta, már tegnap el is kezdi.

**A nagyralátó görény**

Egy görény  
felül akart emelkedni társadalmi körén.  
E nagyralátó terv szerint  
feleségül kérte a nemes hermelint.  
De a felsőbb kasztba  
tartozó prémes kikosarazta.  
Talált persze vigaszt csakhamar a görény:  
 – Szép hölgy, de a bűze még nem elég tömény…

Egy költői vénától jól becsípett bolha önéletrajz-regényét nekem mondta tollba

Születtem Dolhán,  
egy kutyán,  
tizenkettőben, Gezarol után.  
Atyám  
paraszti sorban élt egy lobogós gatyán.  
Anyám  
egy cipész vérét kicsikarva,  
átment a kisiparba.  
Kiskoromban elláttam már bolhai tisztemet,  
s a csípésem jelentősen viszketett.  
Lakókutyám egy kis pulipintyó,  
mint jó  
suba betakart,  
de többet akart  
ifjú vágyam már tavaszra:  
átköltöztem hát egy tágasabb kuvaszra,  
mely nemsokára a plébános ebe lett.  
Szemem előtt tehát már a papi pálya lebegett.  
A lelkem felkészült,  
s a tornácon, hol este a lelkész ült,  
magam is reverendába bújtam.  
Ám az új tan  
s a jámborság nem kötött le sokáig.  
Megláttam másnap a szakácsnő bokáit,  
fogtam  
magam s kiugrottam.  
De csalódtan benne! Sós volt és lagymatag.  
Az örökös hagy*ma*szag  
tönkretette gyomrom,  
és olyan testes volt, hogy féltem, agyonnyom.  
Nem maradtam egy estét sem,  
megszöktem a sekrestyésben,  
aki velem a kocsmába tántorgott.  
*Ma*gához vett a kántor ott,  
s hogy lett tanyám egy tanár úr nadrágja?  
– Ez a kis út nagy dráma  
a kántorné életében.  
Én megértem!  
Így kerültem iskolába,  
amit néhány diákban  
tisztességgel kijártam.  
Tanulnom ugyan csak ritkán akaródzott,  
de mivel az osztály sűrűn vakaródzott,  
szavamra,  
valamit csak szívhattam *ma*gamba!  
Érettségi vizsgánkon én átmentem.  
Az elnökre.  
Felnyögve  
kaparászott utánam,  
mégis, pályám érdekében  
addig benne éldegéltem,  
amíg a rég áhított  
fővárosba szállított.  
Az elnök egy kis színésznőt szeretett.  
Így kaptam szerepet  
az egyik színpadon.  
De nem szerepeltem   
 soha a színlapon,  
mert atyám tanácsa  
 mindig bennem marad:  
„Sohase engedd kinyomni magad!”  
Színésznőm illatos  
 szoknyáján hintázva  
jártam a színházba.  
Az öltözőpad alatt  
én is mindig jól  
 kicsíptem maga*ma*t.  
Ám az én művésznőm,  
 felelőtlen fruska,  
ráerőszakolt egy színikritikusra.  
Azt hittem, vérembe megy most az ész, értelem,  
de rágós volt, fanyar, avas és vértelen,  
ezért ugrottam át Önhöz néhány napra  
többi rajongó*ma*t inkább megváratva.  
Csináljunk most együtt egy jó csípős darabot.  
…S ezzel a bolha jól belém harapott.  
Akkorát csaptam rá, hogy hasadt a paplan.  
Hogy ugrott el mégis? Megfoghatatlan!  
Veszítve karriert, nagy lakomát,  
riadtan menekült az ablakon át.  
Tovatűnt egy kóbor eben kutyagolva,  
s lett, ami volt: kutyabolha.

**Az ördöghívő krokodil**

Egy krokodil elhatározta,  
 meggyónik, mielőtt cipővé kárhozna.  
 S mert volt bűne elég, sőt némi felesleg,  
 fohászkodott nyomban a pápaszemesnek:  
 – Feloldozást adj énnekem,  
 mert vétkeztem nagypénteken,  
 felfaltam két húsos majmot, de őszintén bánom,  
 …hogy csak ennyit, mert ott ült még három,  
Felszisszent  
a sátáni szent:  
 – Hármat elszalasztott?!  
 Csak kettőt evett meg?!  
 Nem kaphat malasztot,  
 átkozott eretnek!

**Parainesis, melyet egy légy intéz leendő fiához**

– Már egy hete  
 vagy te pete!  
 Legyen már belőled légy!  
 Legyen,  
 mint minden legyen,  
 rajtad is hat láb  
 legalább.  
 Szárnyaid is legyenek,  
 a fene egye meg!  
 – Mert ha légy vagy, légy  
 légy!  
 – mondta vagy száz légyöltő  
előtt a költő.  
Beszédében tartott egy kis szünetet,  
mert a kis légy éppen akkor született.  
Aztán befejezte atyai intelmét:  
 – Kerüld azt mindenképp,  
 ami ragacsosan tapad.  
 Menj! A mai naptól magad  
 szerzed meg eledeled.  
 Legyek ura legyen veled!  
A tanácsok ellen a kis légy nem lázadt,  
de oly lámpalázat  
érzett még a legelső faláskor,  
mit színész is csak nehezen palástol.  
Bele is sült rögtön - mákoskalácsba.  
Nem hallgatott az atyai tanácsra.

**A *ma*jom búcsúbeszéde társaihoz emberré válása alkalmából**

Majmim, ki eleddig testvérim valátok,  
fán csimpaszkodtomban hű társim valátok,  
meghatva állok ím búcsúzni alátok,  
mivel kezdetét vőn emberré válásom,  
sok hasraesés közt két lábra állásom.  
Az kies barlangban lészen már szállásom.  
De bármerre viszen rangos emberségem,  
testvér-emlékitek soha meg nem sértem.  
Esküre emelem kezem…  
 Na mit csodálkoztok ezen?  
 Persze! Ezt mellsőnek nevezik, akik  
 még oktalan makik.  
 Kívánom, teremjen bőséget sok fátok,  
 tömje a pofátok  
 gumó, gubacs, inda.  
 Nekem jó lesz majd a velős palacsinta.  
 Ugye most csurog a nyálatok,  
 alsóbbrendű növényevő állatok?  
 Meg ne szenvedjétek a tél kemény fagyát…  
 néhány viseltes gatyát  
 eljuttatok majd hozzátok,  
 de nehogy a fejetekre húzzátok,  
 idétlen barmok!  
 Különben is mit akartok,  
 fejlődéstanilag visszamaradt emlősök?!  
 Korcsok vagytok, nem ősök!  
 Meggyalázzátok a késő utódokat!  
 **K**aktusz bökje meg az ülőgumótokat!  
 Mars innen! Végeztem! Slussz!  
 Nézze meg a Pithecanthropus erectus!

**Marhalevél**

Egy tehén szerelmes lett a szép bikába,  
minden vad bikának legvadabbikába.  
Vonzalmát megírta egy marhalevélben  
nagyjából eképpen:  
 – Hatal*ma*s Barom!  
 Bocsássa meg, hogy pár sorommal zavarom.  
 Tudom, mily elfoglalt, milyen megbecsült Ön,  
 mégis tollat ragadott csülköm,  
 hogy amit a *ma*rhanyelv elbőgni restell,  
 így adjam tudtára, Mester!  
 Ön, ismervén jól a tehénszív rejtelmét,  
 tudja, hogy nem minden a napi tejtermék.  
 Amíg szorgalmasan duzzasztom tőgyemet,  
 gondolatom egyre Ön körül őgyeleg.  
 Muú! Minden bikák közt legelőkelőbb!  
 Midőn megláttam a legelő előtt,  
 elpirultam, elsápadtam,  
 vágy reszketett felsálamban,  
 s úgy éreztem, hogy kéj oson  
 keresztül a rostályoson.  
 Muú, hogy forrt a vér szívembe,  
 hogy tódult a bélszínembe!  
 Az a perc, mit velem Ön tölthet maholnap,  
 megrázza majd egész pörköltnekvaló*ma*t.  
 Ám míg Önről ábrándozom kérődzve,  
 vad féltés öl a szívemig férkőzve,  
 és átjárja ó mind a kín,  
 velőscsontom, mócsingjaim.  
 Már bánom e merész vágyat,  
 hisz Ön büsz**k**e tenyészállat,  
 csupa gőg,  
 mely után az egész tehéncsorda bőg.  
 De ne féljen Bikaságod!  
 Ha nem szeret, félreállok.  
 Nem fog látni levert búsnak,  
 mert beállok leveshúsnak.  
 Ám ha mégis kegyes szívvel veszi ezt a levelet,  
 s megszánja az Önért égő tehenet,  
 válaszoljon ha*ma*r rája.  
 Üdvözli Önt a marhája.  
Ím a levél. Ráírva kelte.  
Az úton a posta előtt le is pecsételte.  
De a postáskisasszony nem vette fel…

**Interjú a farkassal, aki állítólag megette Piroskát**

Az Új Bárány riportere felkereste Ordast.  
Interjút kér. Én leközlöm. Olvasd.  
 – Igaz volna ama vád,  
 hogy Ön orvul elfogyasztott egy egész nyers nagymamát?  
 – Egy nagy*ma*mát? Egy grammot se!  
 Ez az egész csak Grimm-mese!  
 – Hogy Proskát Ön falta fel. talán az is hamis vád?  
 Nem hagyott meg belőle mást, csak egy fél pár harisnyát!  
 – Hogy én őt ruhástul? Mit ki nem eszeltek!  
 Én még az almát is hámozva eszem meg.  
 – Furcsa, hogy a kunyhóban, hol megevődtek mindketten,  
 mégis piros farkasnyálnyom díszeleg a parketten.  
 – Az úgy történt, hogy ők aznap meghívtak a viskóba.  
 Nagyon finom uzsonna volt, szamóca és piskóta,  
 s mivelhogy én evés közben állandóan vicsorgok,  
 a vérveres szamócalé a pofámból kicsorgott.  
 – Én úgy tudtam, Önnél szabály,  
 hogy csak friss húsárut zabál.  
 – Kacsa! Füvet rágok lomhán legelészve,  
 zsengét, hogy a gyenge gyomrom megeméssze.  
 – És meddig lesz Önnél a juhhús is tiltva?  
 – Eddig! De erről már nem írhatsz, te birka!

**Körkérdés kutyákhoz: miért ugatják a teliholdat?**

Magyar kuvasz:  
 – Úgy tudja, ezt nálunk meg sem engedik?  
 Csaholhatom reggelig!  
 Magát rosszul informálták, azt hiszem,  
 mert ugatni szabad nálunk, csak harapni nem.  
Orosz lajka:  
 – Hogy ne nőjön! Nincs rá keret.  
 Vakkantgatom csak a felet,  
 mert látom, már mértéktartó.  
 Nem nyikkanok, ha már sarló,  
 s ha még a kalapács is felkúszna, halkan -  
 csóválnám a farkam.  
Német juhász:  
 – Hogy miért? Kétfelől is meg lesz ugatva,  
 mivel keleten kél, és átmegy nyugatra.  
 Bőven indokolja mind a két eset,  
 hogy átugassanak illetékesek.  
Angol bulldog:  
 - Ugyan! Sosem ugat egy jól nevelt angol,  
 ha éjjel barangol.  
 Tudom, honnét valók az ilyen álhírek:  
 …Írek!  
Ír szetter:  
 – Őrfalkáink *ma* még csupán csaholnak,  
 de elkapjuk azt a holdat maholnap.  
 Ki is sütjük még este  
 angolosan véresre…  
Kínai csau-csau:  
 – Mit teng-leng fenn? Az ellenség kéme!  
 Link csel csak. Egy nagy ugrás, és vége!  
Svájci bernáthegyi:  
 – Válaszom nemleges. Félfüllel hallottam  
 valami ilyesmit a magas Alpokban.  
 Hogy én ugatnám éjszaka, azt kétlem.  
 Esetleg majd egyszer, **k**ényelmesen, délben.  
Keverék kiskutyám:  
 – Holdügyekhez még csak nem is **k**onyíto**k**.  
 De mert zavaros az égbolt,  
 annyi fent az apró kémhold,  
 félelmemben vonyítok.

**Kukac-sors**

Megtudhatod most, ha e tárgykörben kutatsz,  
mért él a föld alatt a rút esőkukac.  
Rágódott rég egy kérdésen a földigiliszta:  
Mért utálja őt az ember, hiszen olyan tiszta?  
Nem volt képes felelni rá sok oktalan állat,  
hogy terem az emberszívben undor és utálat.  
Végül megsúgta egy csendes esti órán  
a svábbogár, azaz német ajkú csótány:  
 Hör *ma*l zu! Én tudok esztet! Nekem van a lakás  
 srévizavi a ház mellett, bei dem szemétrakás.  
 Én látok, ha spacírozni pemászok a házba:  
 tetejüktől talpukjáig fel vannak ruházva.  
 Hogyha téged nézlek, so én magamnak is restellem.  
 Nem szégyellsz te magad, du Schwein, így anyatojt meztelen?!  
 Nix toll, nix szőr, csupasz potroh mutogatja!  
 Muszáj neked strimfli húzni, egy ink meg egy katya!  
 – Ingem, gatyám sohasem lesz, én ezt meg nem érem!  
– Szólt a kukac, s föld alá vitte a szemérem.

**Borz**

A büszke borzanya összetoborzott  
néhány csellengő borzot,  
hogy szívének féltett kincsét,  
hat kicsinyét megtekintsék.  
 – Nézzétek! Ez itt a mennyország! -  
mondta dédelgetve hat egyszülött borzát.  
Ám a bámész**k**odók formátlannak, torznak  
találták a sok torzonborz borzat.  
Szólt az egyik, egy értelmesforma,  
Kinek kedélyét e látvány felborzolta:  
 – Érdekes! Ha belülről, elfogultan nézed,  
 ez az alom meleg kis családi fészek.  
 Ha kívülről, s nem vakít el vonzalom:  
 …egyszerűen borz-alom…

**Disznó-vers**

Kesergett a koca szopósai mellett,  
miután harmadszor egy tucatot ellett.  
 – Na, megmondom a kanásznak,  
 nálam többé nem lesz násznagy!  
 A malackodásból elegem van.  
 Énnekem többé nem kell a kan!  
Búsat sóhajtott a kimiskárolt emse:  
 – Nekem se!

**Hal-dal**

Egy pontyporonty s egy kiscsuka kiúszott a nádhoz,  
hátha e kis kaland finom vacsorát hoz.  
Meg is láttak egy ingerlő csalétket,  
mely a parton ülő horgászban ért véget.  
 – Bekapom! Ez finom falat!  
 – mondta volna a víz alatt  
a ponty, hogyha  
a pongyola  
természet nem teszi némává a halat.  
 – Csak **k**apd! – biztatta volna menten  
a közismerten  
rosszmájú csuka.  
 – Csak a  
 végén meg ne bánd,  
 mert a horgász veleránt!  
 – És ha kiránt?  
 Kis hal iránt  
 irgal*ma*s a rendes pecás,  
 s még nem vagyok negyvendekás.  
 – Sületlenség! – szólt a márna.  
 – Ki lenyelné, pórul járna,  
 mert aki bekapja az ellenség horgát,  
 annak bizony elvágják a torkát.  
 – Ugyan menj a víz alá! – förmedt rá a ponty –,  
 ilyen olcsó közhelyeket nekem ne is mondj!  
Be is kapta a csalétket sebtiben,  
aztán kisült az igazság. Tepsiben.

**Egy boldogtalan sünnek panaszai a halovány holdnál**

– Sanyarú sors, te szabtad rám gúnyámat,  
 céltábláját az emberek gúnyának.  
 Engem senki sem cirógat, becézget,  
 mert a bőröm egy kicsikét recézett.  
 Hogy irigylem a nercet, a hódokat!  
 Nekik kijár elismerés, hódolat  
 Hányszor kértem a bennfentes rókától,  
 hogy legyen az én ügyemben prókátor.  
 Könyörögtem: Szólj a szűcsnek, bátyuska,  
 protezsálj be prémesállat státusba,  
 vagy vegyen be legalábbis bélésnek.  
 De hiába! Nem enged e kérésnek.  
 Értékemért agyon se csapnának,  
 Nem kellek én se muffnak, se sapkának…  
Így kesergett sündörögve, bujkálva  
Míg egy fakír nem került az útjába.  
Az felkapta, gyönyörködve vizsgálta:  
 – Jössz a szögeságyamra, te kispárna!

**Kanszonett**

Oh, mint imádlak, bájpofájú süldő;  
te konda dísze, sertésól csodája!  
Hogy vonz e gonddal mocskolt szép tokácska  
s e sárfüggőkkel ékesített fültő.  
Még vályút álmodsz, henteregve koszban.  
Nem sejted tán, hisz kis disznó vagy most még,  
hogy más is van e földön, mint moslék,  
Hogy súghatsz-búghatsz nászkanoddal hosszan.  
Hússzék elé míg nem szólít a böllér,  
míg végröföm az égre fel nem hangzik,  
egy hizlaldáért el nem válnék tőled.  
De jaj, te engem százszor is megölnél,  
ha ülnél orvul mesterséges lagzit,  
igent rebegve álnok fecskendőnek.

**Egy szú végrendelete**

Egy szú beszorult a hokedli lapjába,  
ráült a szakácsnő százszor is napjába.  
És jött a baj csőstül. Még a tetejébe,  
az asztalos szöget ütött a fejébe.  
Néha percekig már percegni sem tudott,  
végül hát megírta e testamentumot:  
 – A nagy hármasszekrényt, mely koromszín, ében,  
 özvegyemre hagyom, járjon feketében.  
 Ha a gyászhét letelt, s férjhez megy ismét,  
 ne maradjon jussa tőlem, csak a kisszék.  
 Fiam, ki kalandos, regényes, mint atyja,  
 a nagy mahagóni könyvszekrényt bújhatja.  
 Kerülje a drámát, bölcseleti művet,  
 mert a nehéz könyvek szétnyűvik a nyüvet.  
 Lányom, aki szégyent szégyennel tetézett,  
 s lezabipetézett,  
 kint éljen eztán  
 a szemétládában, kegyelemdeszkán!  
 Végül az anyósom. – Megérdemli nagyon:  
 rá a vadonatúj, szép csőbútort hagyom.

**Irkafirka egy birkáról**

Egy kényelmes birka unta,  
hogy nyomja az irhabunda.  
Úgy gondolta, hogy csa**k** nyerhet,  
ha nem visel többé terhet.  
Éppen arra szállt pár moly, hát  
felkínálta loncsos bolyhát.  
 – Gyertek, ti sok *ma*fla, mind!  
 Ez nem látott naftalint!  
Szólt a molyné: – Gyerünk apjuk!  
Zabálhatunk tiszta gyapjút!  
És mi történt a lustával?  
Tanulság lett galuskával…

**A papagáj szónoklata**

Egy ritka bátor  
papagáj kitört a rácsos kalitkából.  
Kint magához intett  
néhány cinkét, pintyet,  
hogy mint szabad szellem,  
szónoklatot tartson a rabtartók ellen.  
És mert gyakorlott lett régen a beszédben,  
el is kezdte szépen,  
a Nagy Igazságot rikoltva szét:  
 – Gyurrrika szép!

**Verebesdi**

Egy szürke kis veréb boldogságban úszott,  
mikor meghallotta, *ma* jobb, mint egy túzok.  
 Az állatok, mint a veréb,  
 erre-arra felfülelnek,  
 s ha az egész nem felel meg,  
 kicsipkedik az igazság nekik tetsző felét.

**A róka és a holló  
(Téma és variációk)**

Róka és a holló,  
Megírta Aesopus  
Mindannyiunk előtt ismerős ez opus.  
Mégis elismétlem e témát pár szóval,  
*ma*jd megtoldom néhány variációval.

A téma

Fenn csücsült a holló a dús hársfa ágán,  
csőrében jó nagy sajt, fogyasztásra várván.  
Arra kószált búsan a ravaszdi róka,  
Ki nem jutott sajthoz fagyosszentek óta.  
Hogy a fára nézett, elszállt komor kedve,  
felujjongva tört fel mohó gyomornedve.  
És szólt álnok bájjal: – Tollad ó be ékes,  
hogy madár**k**irály légy, régen esedékes!  
És a neved, „Holló”, oly olvadó-omló.  
Csak hangod nyikorog, mint egy rozsdás olló.  
A dicséret szép szó, ámde a bírálat  
már olyasvalami, mit ki nem bír állat.  
Így hát a holló, hogy meggyőzze a dőrét,  
vad rikácsolással tátotta ki csőrét.  
A sajtja lehullott, erre várt a róka,  
ezúttal elnyerte tetszését a nóta.

Első variáció

A róka szájában egy jó darab rokfort.  
Megette a felét, de már az is sok volt.  
Komoran ült ott fenn a holló a hársfán,  
s megakadt a szeme mesebeli társán.  
Nosza ő is rögtön ravaszkodni kezdett,  
fondorkodott, tervelt, s az eredmény ez lett:  
Ha ez nem ismeri Aesopus meséjét,  
megadta a sors a sajtszerzés esélyét.  
És máris megszólalt, cifra ódon módon:  
– Ó, rókám, ne hidd, hogy tán csak gúnyolódom!  
Királyi palástnál szebb vörhenyes bundád,  
le is nyúzzák rólad, mielőtt megunnád,  
mégis tekintélyed csorbítja a szégyen,  
hogy hangod megcsuklik fenn a magas cé-ben.  
Rókánk e sértésre tágra tátva száját,  
cáfolatul tüstént üvöltött egy s**k**álát.  
De meg kell jegyeznem erről az esetről,  
hogy a sajt a fára azért nem esett föl.

Második variáció

Fenn csücsült a holló,  
falt sok pusztadőrit,  
annyi maradt mégis,  
majd lehúzta csőrit.  
Lent a rókánál egy jó nagy ementáli,  
de már falánk gyomra kezdett ellenállni.  
Hogy látta a hollót ez a megcsömörlött,  
– Brr, még egy sajt! – morgott. – Vigye el az ördög!  
– Hogy vagyunk? – szólt oda a holló ásítva,  
s a sajtja lehullott a selymes pázsitra.  
– Fujj, vidd el! – nyöszörgött undorral a róka,  
s amit tett, azóta nevezték el róla.

Harmadik variáció

Éhesen gubbasztott hollónk a hárs ágán,  
s töprengett az idő**k** változandóságán.  
Éppen arra kószált a bús, sovány róka.  
Sajtlikat sem evett húshagyókedd óta.  
Meglátva a hollót, könnyesen sóhajtott:  
– Mit ér a ravaszságom, ha neked sincs sajtod?  
– Nincs – felelt a holló. – Rég nem ettem sajtot,  
viszont dalolhatok, hogyha úgy óhajtod.  
Tudom, kedvedre volt múltkor is az ének.  
– Sajttal! – szólt a róka. – Így kell a fenének!…

Negyedik variáció

Fenn csücsült a holló a dús hársfa ágán.  
Csőrében trappista hivalkodott sárgán.  
Jött az éhes ró**k**a. Látta, hogy a helyzet  
megegyezik azzal, mit Aesopus jelzett.  
Szólt hát álnok bájjal: – Tollad ó be ékes,  
hogy pri*ma*donna légy, régen esedékes!  
És a neved! Hallga, hogy leng lágyan: holló!  
Csak hangod nyikorog, mint egy rozsdás olló.  
De hiába várt a ravaszdi róka,  
hogy sajtesőt hullat *ma*jd a holló-nóta.  
Mi volt eme nem várt, különleges, ritka,  
szerény , józan, okos hallgatásnak titka?  
Nem hajszolta dicsvágy? Sem nagyzási hóbort?  
Nem!… Az igaz viszont, hogy fehér holló volt…

Ötödik variáció

Fenn a hollócsőrben egy szép kicsi kvargli.  
Gondolta a róka, jó lesz kicsikarni.  
S bár az aesopusi helyzet elétárult,  
csak felnézett szótlan, ácsorgott és bámult.  
Bámult sóvár szemmel, csendben, pedig tudta,  
ravasz hízelgéssel könnyen sajthoz jutna.  
A holló csak várt, várt odafenn a hársfán,  
szeme kérdőn függött mesebeli társán.  
Mért hallgat a holló? Mért nem szól a róka,  
holott más a szokás kétezer év óta?  
A róka né*ma* volt, a holló meg süket.  
– Kérem elnézésüket…

**Tanulj, tinó!**

Egy tinó tanult, hogy ökör legyen.  
Györöte agyát könyörtelen.  
Mikor tudta már nagyjából,  
hogy díszítőjelzője a „jámbor”,  
megalkotta az ökörlét  
három alaptételét.  
 Egy:  
 Ha doronggal vernek, az kegy.  
 Kettő:  
 Hogy szaporodj, azért lettél meddő.  
 Három:  
 A boldogság kulcsa a járom.  
Így lett a legnagyobb ökör a világon.

**Dizőzikék** **Diz-őz suta slágere**

Nekem már régóta tetszik egy bak,  
bármilyen fapofa, fura alak.  
Hiába mondják az okosabbak:  
a szerelem vak,  
a szerelem vak.  
Tiltanak tőle, ez ingerel csak.  
Ő lesz az apja a gidáimnak!  
Bár most egy fűrésszel él ez a bak.  
A szerelem vak,  
a szerelem vak.  
 Ha e sete-suta sztori  
 bosszant vala**k**it,  
 hallgassa a kolostori  
 láma dalait.  
 Értelmet a slágerekben ugyan ki keres!  
 Ha a szerző bakot lő, épp attól sikeres.

**Varjúnóta**

Egy varjú nótát írt a dalosversenyre.  
Rezgett faháncs-bogáncs, amikor elzengte:  
 – Elszáll a nyár, kár!  
 Lucskos ősz vár már.  
 Ha túl nagy a sár,  
 felszállok a fár.  
Nem okozott bajt a sor végén az űr,  
ezt a dalt hozta ki győztesnek a zsűr.

**Kakukkoló**

Mikor férjhez ment a könnyűvérű kakukk,  
azt akarta, legyen szép kis lakuk,  
és tojásaikat költsék ki maguk.  
Ültek is rajt’, amíg elzsibbadt a faruk,  
ki is kelt egy tucat – Szent Habakuk –  
szarka.

Tigrismama altatódala

Aludj szépen, tente-tente,  
kedves kölöktigrisem te!  
Ugrándoztál, szaladgáltál,  
játszikáltál eleget,  
csörgő csontot harapdáltál,  
ráncigáltál beleket.  
Csicsijja uuuuuu!  
Aludj, édes, tente-tente,  
szép véres a naplemente.  
Dimbes-dombos liget mögött  
üvöltget a sakálka.  
Talált egy fél hideg dögöt,  
meg is zibi-zabálta.  
Csicsijja uuuuuu!  
Álmodj ölést, tente-tente,  
az istenke így teremte.  
Májacskába, lépecskébe  
vájd a mancsod, pancsikálj.  
Vese-vese, szép vesécske,  
fuss el véle, s hajcsikálj.  
Csicsijja uuuuuu!

**A liba hattyúdala**

A tömzsi, totyogó tavalyi ludat  
cserbenhagyta csúful a józan öntudat.  
Fennhordta a csőrét, s nyújtogatva nyakát,  
gyönyörű hattyúnak képzelte *ma*gát.  
Társaitól búcsút sem vett, azt se mondta: „Gá!”  
Kilépett a libasorból, s elment világgá.  
A legelső pocsolyánál máris vízre szállt,  
és hattyúi halálához egy dalt komponált:  
 Egy hattyúdalt, az egyetlent, a végsőt,  
 a halálhívó szent, nagy éneket,  
 a fagyos lánggal kilobbanva égőt,  
 mely lebegve száll idő s tér felett.  
 A hattyúdalt, mit életen át érlelt  
 a méltóságos csönd, a némaság,  
 a hattyúdalt, a vádat s elégtételt,  
 a semmivé lett vágyak halk dalát!  
Gyötrődött, töprengett a hattyúi lúd,  
és költött is végül szép dalt, szomorút.  
Megvárta az alkonyt, úgy zendített rá.  
Zengett bús ének: „Gá-gá gá-gá-gá!”  
Várta a szép elmúlást, a hattyúvégzetet,  
várta, várta hajnalig, míg meg nem éhezett.  
Gyakran sóhajt fel azóta, ha kint legelész:  
 – Gágogva élni könnyű – dalolva halni nehéz!

**A darvak vándorútja**

A költöző vándor V-je  
éket vág a téli szélbe.  
Így halad az célja felé a szárnyas csapat,  
mert így írja elő azt a bölcs tapasztalat.  
Ám egyszer csak megrövidül a V betű szára,  
s néhány ifjonc összefog a rend megbontására.  
– Más betűbe tömörülünk! A formásabb S-be! -  
Elindultak, s nem jutottak estig egyenesbe.  
Majd a fagyos éjszakába’  
átcsaptak a Zébe, Kába,  
és végül az önmagába visszatérő O-ba,  
míg holtan hulltak a hóba.

**Mese a számolni tudó oroszlánról**

Szorongva  
ment ki reggel Leó a porondra,  
mert várta már  
a goromba idomár,  
hogy tanszernek használva rút ostorát,  
számolásra tanítsa az ostobát.  
 – Mondd meg, mennyi egy meg egy,  
 vagy ütlek, hogy meggebedj! -  
De hiába pattogtatott peckesen,  
nem ment annak még az első lecke sem.  
Szégyenében később szegény vadállat  
feladott egy nehéz példát magának.  
Megoldotta szépen aznap este még:  
elosztotta néggyel gonosz mesterét.

**Mókusmese**

Dió-tetten ért egy kis mókust a gazda.  
Ketrecre ítélte, de nem bántal*ma*zta.  
*Ma*jd meg is kedvelte szegény rabfiókát,  
s megetette vele az összes dióját.  
Mikor felfalta a mohó mihaszna,  
gazdánk egy nagy zsákkal rohant a piacra.  
Hogy elfogyott, bőven hozott ne**k**i menten,  
de fogva tartotta, nehogy megint csenjen.  
Őszig hét zsák diót vett még a foglyának.  
Ez is állatmese. De melyik az állat?

**Tücsökdal**

– Ön művész?! – fitymálta a tücsköt a hangya.  
– Hisz, mint az ökörnyál, leng, lebeg a hangja.  
Dalában nyoma sincs vérmes szenvedélynek,  
sőt ha Ön szól, még az esti csend is mélyebb.  
Mily csekély eszköztár, mily szűk formakészlet!  
Csoda, hogy Ön mégis figyelemre késztet.  
 Szólt a tücsök halkan:  
 gondgyomláló dalban  
 épp ez a művészet.

**Felemások**

A kentaur dilemmája

Elővette fiát **K**entaurné asszony,  
itt az ideje már, hogy pályát válasszon.  
Szólt a kamasz hibrid: – Rég rágódom ezen.  
 Ha kissé éhezem,  
 nagy Kutató lennék, Jeles Ember, Észlény,  
 ha jól bezabálok, akkor meg tenyészmén.

**Sárkánymese**

Egy hétfejű sárkánykölök csúnyán összevesztek.  
Rájuk szólt az anyja, de ő nem maradtak veszteg.  
Bár már egy sem emlékeztek, hogy min kapott össze,  
végül leharapta egymást, önmagát is közte.  
 Ja, hogy hol itt a tanulság? Szájbarágom, tessék:  
 Minden fejtúltengés vége teljes fejetlenség.

**Gyíkrege**

Szerette volna a  
gyík, ha kitudódna:  
ő a félelmetes  
bősz sárkány utóda.  
Hogy sor ne kerüljön  
kétkedő vitákra,  
dúlt-fúlt, pofikáját  
szörnyűre kitátva.  
Aztán bizonyságul  
mesékből idézett,  
hogy váltak ebéddé  
szüzek és vitézek,  
miként mondott misét,  
szagosat a püspök,  
hogy egyházmegyéje  
ne lehessen früstök.  
 Röhögte a szájast  
szűz lúd, vitéz kácsa:  
 – Itt az ebéd! Kapj be,  
te mafla pojáca! -  
 Hátrált a regélő  
kínos zavarában,  
 erre már a légy is  
felkuncogott bátran.  
 Ám nyomban megtudta  
szegény saját kárán:  
 Aki ennek bohóc,  
lehet annak sárkány…

**A babonás fekete macska**

A fekete *ma*cska búsan bandukolt.  
Nem csoda, hisz szegény csonkafarkú volt.  
Tizenharmadikán, s persze pénteken  
lett kunkori dísze ilyen éktelen.  
Azért vesztett el abból egy darabkát,  
mert az úton maga előtt szaladt át…

**A harkály szerencséje**

Harkály kopácsolta a fa vastag kérgét,  
úgy találom-formán. Sikerült nem remélt még.  
Bizony néha az is kevés,  
ha egy tucat lukat bevés,  
mert mire az asztal terül  
a lako*ma* elmenekül.  
De alig koppantott kettőt avagy hármat,  
a szerencse hozta már az aranytálat:  
Egy tudatlan féreg ült a kéreg alatt,  
s kikiáltott: szabad!

**A bűnbánó elefánt**

Az elefánt elmélázva  
a tópartra kocogott,  
és nem vette észre lent a  
fűben a kis pocokot.  
Szerencsére agyon mégsem taposta,  
csak az egyik lábikóját  
egyengette laposra.  
 – Ej de bánt, ej de bánt!  
– sopánkodott az elefánt.  
 – Hogy sajnállak, szegényke!  
 Büntetésül te most tízszer  
ráhághatsz az enyémre!

**Miért vihog a hiéna?**

Vicce**k**et mondott vihogva néha  
potyaleshelyén hülyén a hiéna.  
Aztán epekedve hűlt dögért,  
csak üldögélt,  
remélve, a jópofaság  
segít megtölteni hasát.  
Majd rá**k**ezdte újra, hogy a nagyvadak  
jutalmul valamit mégiscsak hagyjanak.  
 Az epét, a belet oda is dobálták,  
 hogy fogja be végre a mocskos pofáját.  
Ez idő óta  
az idióta  
undok kis állat  
kiadja magát humoristának…

**A zsiráf gőgje**

A Nagyságos Zsiráf fennhordta az orrát.  
Társait lenézte, mint kényúr a szolgát.  
Külön koszton élt fent, lombot csemegézett,  
míg odalent mélán legelt a személyzet.  
A világ sok ilyen csúf esetet ismer.  
Így megy, ha magasra kerül fel egy kis fej.

**A csodacsiga**

Egy csiga azt leste a magas buc**k**áról,  
hogy aki jégre megy, elhasal, bukdácsol.  
Figyelte csak egyre, dideregve, fázva,  
mert érdeklődését roppant felcsigázta.  
*Ma*jd töprengve egy egy-két hetet,  
alkotott egy elméletet:  
 – Talpon marad a síkoson,  
 ki csak araszolva oson.  
És hogy bizonyítsa ezt az eszes tételt,  
jégre ment, és estig csúszott is egy métert.  
 Látjátok! Nem esem! Csúszó csoda vagyok! -  
szólt ki diadallal, aztán odafagyott.

A macskafogó egér  
(Műfordítás)

Egy jókora macskát fogott az egérke.  
Nagy munka, nem mondom, de mégis megérte.  
 – Engedj el! – könyörgött a macska riadtan –  
 szegény jó szüleim aggódnak miattam. –  
És bár a cirmosnak könnye is megeredt,  
nem tudta meghatni a kevély egeret.  
 – Bekaplak! – ugrott rá az egér ordítva…  
(eredetiből fordítva.)

**Lepketánc**

Mikor a hernyóból lepke lett,  
kérkedve repkedett,  
hogy fényben keringve mind tovább  
csillogtassa hímporát.  
A derék kutyának  
képére mégis kiült az utálat.  
 – Villogj csak fent, te szép féreg;  
nem lesz nagyobb az értéked!  
Hernyó maradsz, bár fent keringsz.  
Nem a szárny szab itt mértéket, hanem a gerinc.

Új struccpolitika

Egy strucc úgy vélte, hogy különb társainál,  
eltökélte tehát, hogy karriert csinál.  
Hogy ezt gyorsan vigye véghez,  
úgy döntött, hogy ellenzék lesz,  
és mint egyszemélyes tábor  
elszakad a gyáva struccpolitikától.  
 Szembe is fordult a többivel dohogva,  
 és onnét fúrta be fejét a homokba.

**A sérthetetlen**

Fejéhez vagdosott minden csúfot, rosszat  
a finnyás antilop a rinocérosznak:  
 – Maga vaskos tuskó! Bamba, bárgyú kába!  
 Tévedésből került Noé bárkájába!  
 Formátlan, ormótlan,  
 iromba, goromba!  
 Ön*ma*gánál rútabb, olyannyira ronda!  
 Ó, bár rúghatnám jól faron,  
 *ma*ga faragatlan barom!  
 Böffent, mocskol, piszkít bárhol,  
 s nem sül le a bőr a kérges pofájáról!  
Pislogott a rinocérosz:  
 – Bár tudnám, hogy mire céloz!…

**A rozmár drámája**

Pszichomonodrámát írt a rozmár.  
Közege a sarki szőrmés osztály,  
témája a tömör  
fehérség-csömör.  
Hőse egy zord jegesmedve,  
hogy ezzel elérje,  
csak a bőre alatt *ma*radjon fehérje.  
Hogy legyen a műnek valóságtalaja,  
színhely: a Szahara.  
 Ne nevess korán!  
 Holnap szerepelhet egy színház műsorán.

**Egy kos beszéde a visszhanggal**

Egy kos szerette, ha szembe magasztalják,  
ezért a visszhanggal nyalatta a talpát.  
 – Ki az, aki mindig okos?  
 – Kos!  
 – De sohasem tudálékos?  
 – Kos…  
 – Öltözéke választékos?  
 – Kos…  
 – A gyapja százszázalékos?  
 – Kos…  
 – Kurtán felelsz. Ez szándékos?  
 – Kuss!

**Szarvashiba**

Egy karvastag  
agancsú szarvasnak  
megtetszett egy feltűnő  
szépségű ünő.  
De mert széplélek volt, önemésztő alkat,  
úgy gondolta, egyelőre hallgat,  
s majd egyszer szép hosszan  
elbőgi szerelmét egy hősi époszban.  
Így nem a nyers erő, hanem a költészet  
lesz az, amiért az ünő rá fölnézhet.  
 Itt követte el a hibát.  
 Írt szonettet, elégiát,  
 s a lánykérést elódázta.  
 Kínban égve, könnyben ázva  
 nagy költővé érett.  
De csak fejdíszéért kapott aranyérmet.

**A kacsa napilapja**

Egy kacsa, kit nem gátolt erkölcsi korlát,  
vérbe mártva tollát,  
epével dagasztott, könnyekkel erjesztett  
rémhírektől nyüzsgő hírlapot szerkesztett.  
Mint képzelt csatákba kiküldött riporter,  
fajokat tiport el.  
Éhínség, mészárlás  
s még száz más  
kiagyalt borzalom  
tobzódva tombolt tizenkét oldalon.  
Tűzvész vagy szerényebb  
méretű merénylet,  
naponként hatvan,  
már nem kapott helyet, csak a viccrovatban.  
Ezer vészt eszelt ki, a hasára ütve.  
Így lett napilapja a valóság tükre.

**Víziló szépség**

A fertelmes **k**ajla, kancsal vízikancát  
ostromló csődörök szinte megrohanták.  
– Hogy van ez? – kérdezte a bölcs alligátor –  
hisz e némber tárlat a szépséghibákból.  
Az ízlésetekkel bizonyára baj van,  
mert ez torz példány az amúgy is rút fajban.  
Szólt egy vén vízimén: – Tudd meg barátocskám,  
hol a rútság szabály, ott legszebb az ocsmány.

Sírfeliratok

**Zebra**

Egy tévedés áldozata vagyok.  
Az elefánt átkelt rajtam gyalog

**Seregély**

Elhunytam, mert az idén  
sörét nőtt a venyigén.  
Szüretkor a puskák  
rám szórták a mustját.

**Hangya**

Kinek járandója csak egy apró morzsa,  
ne kapjon fel veknit, mert ez lesz a sorsa.

**Nerc**

Hogy lenyúztak, ó, én árva,  
elvittek az operába!  
Lógott ott még hód, nyest, menyét.  
Ó, hogy utálom a zenét!

**Gödény**

Ha volna sírkövem, megtudnád belőle,  
azért nincs, mert azt is elittam előre.

**Egy sáska a hadból**

Vajon én nyugszom itt, vagy egy másik sáska?  
…Várnom kell az esti névsorolvasásra.

**Vakondok**

Feltemettek. Azt se tudom, kicsodák.  
Most felülről szagolom az ibolyát.

**Cerkóf**

Azt hittem, hogy a kókusz még éretlen.  
Tévedtem.

**Hülye tyúk**

Csábos voltam csitri jérce koromtól.  
Az érckakas rám ugrott a toronyból.

**Galamb**

Dörgedelmes intelmekből tanulj, hogyha tudsz:  
Az ágyúcső égnek mered, mégsem galambdúc.

**Lajhár**

Lustább voltam én, mint mások.  
Pihengettem. De ez már sok!

**Ebigrammák**

**Ebigramma**

Ebihalból nem lesz más csak béka  
még ha  
bálnává válni is volna szándéka.

**Tavaszi *ma*dárdal**

Tavaszt zengnek a madárkák.  
Soha kedvesebb dalárdát!  
Ám az egyik némán kushad.  
Csak nem készül kritikusnak…

**Bálnabál**

Az óriás bálna  
maskarában ment el az álarcos bálba.  
Ám nem kapott táncost az oktondi állat,  
hiába öltözött szardíniának.

**A pesszimista keszeg**

A lüke sügér rég egy kérdést feszeget:  
miért pesszimisták az apró keszegek?  
Végre választ adott rá a megkérdezett:  
 – Amíg be nem kaphat egy harcsát a keszeg,  
 borúlátó leszek.

**Tyúk vagy tojás?**

Rég gyötrődve kutatjuk,  
hogy a tojás volt-e előbb vagy a tyúk.  
A tyúkot ez a gond sohasem bántotta,  
csak az, mi lesz előbb: pörkölt vagy rántotta?

**Veszélyes mese**

Csörtetve üldözte egy nagyvad a nyulat,  
míg azt elnyelte egy hosszú kanyarulat,  
a némán lapulva leskellő kobra  
ott várt moccanatlan, mint önmaga szobra.  
Így hát vedd alapul:  
A nagy veszély csörtet, a még nagyobb lapul.

**Állati jogok**

Törvényről és jogról vijjogott a héja,  
és ettől égnek állt a jérce taréja.  
Mert tudta, hogy ebből származnak a bajok.  
Ez a törvény vérzik, és ez a jog sajog.

**Méhek**

Szorgalmukról döngicsélnek.  
Mézesmázos öndicséret.

**Gólya-vendégség**

A szívélyes gólya mit vett a fejébe?  
Meghívta a nyájas varangypárt ebédre.  
Sőt továbbment – még a kicsik is jöhetnek!  
De azt már nem mondta meg, hogy csak köretnek…

**Okozatosan**

Elfutott a verés elől a gazda kutyája.  
Előle a rémült *ma*cska felkúszott a fára.  
Ettől persze felrebbent a faágról veréb,  
s az egésznek a muslica itta meg a levét

**Románc**

Zománclavórt sodort partra az áradat.  
Bús románcot látott, ki később ráakadt.  
Lágy domborulatán kamasznyi teknős ült,  
és ragyogott szegény. Azt hitte, megnősült.

**Sületlen tréfa**

Az orrszarvú vastag pótszarvat növesztett,  
s úgy vélte, tőle már a bölény is reszket.  
Megduplázta erre szarvait a bölény,  
hogy ne nyomassza az ellenséges fölény.  
Most várná a poént, ki éberen fülel.  
Reméljük, nem sül el…

Apróhirdetés-rovatot indítottak férgek és rovarok

**Házasság**

Undoknak mondott  
szárnyvasúti poloska  
férjhez menne  
dízelmotorosra

Feleséget keres **k**omoly  
szándékú moly.  
Szekrény van.

Kis testi fogyatékos,  
önhibáján kívül -  
középen elvált giliszta,  
hozzáillő házasfelet  
keres.

Fábaszorult féreg  
társaság hiányában  
ezúton keres férjet.  
Harkályok kíméljenek!

Éjjeli pillangó  
megismerkedne.  
…Mindegy!…

**Állás**

Péknél szabadult  
csótány  
elhelyezkedne  
babapiskótán.

Felvesz kifutónak  
bábokat és gubókat  
Álca-szövetkezet.

Iszappakolást vállalok  
Balatonalga.

Kaszkadőrnek menne  
bátor mozibolha.  
Lyukas alsókba is  
beugorna.

**Lakás**

Korai cseresznyémet  
elcserélném ropogósra.  
Pondró. Utolsó posta.  
Esetleg ráfizetek…

Vakolatban falbérleti  
lakrészt keres kisigényű  
nyű.

**Ingatlan**

Eladó kápé -  
szép fás karalábé.  
Férgespuszta.

**Bútor**

Kombinált háló-ebédlő  
Póknál.  
Életfogytig jótáll.

**Jármű**

Új traktort cserélne  
ökrös szekérre  
bögöly.

Kullancs terepjárót  
venne,  
bőrülésbe is  
belemenne.

**Kultúra**

Iskolába járna  
hátrányos helyzetű  
fejtetű.

Angolórákat ad  
Rockfortba végzett  
sajtkukac.  
Jelentkezhet egyén  
vagy kupac.

Tánccsoportnak is  
alkalmas százlábú  
irtó siker ellenére fellép.

**Vegyes**

Férjhez menne  
kimondottan csapnivaló  
szúnyog.  
Csípőben telt… volt.  
Gyászolják lárvái.

**Hat betű etűd színiiskolásoknak**

Kecskére káposztát

Egy kecskére bíztak egy szép fej káposztát.  
Nem nyúlt hozzá, nehogy a gazdái átkozzák.  
Hogy küzdött *ma*gával, és mit tett legvégül,  
elmondom kecskéül!  
– Mekk!  
Egyelek meg,  
de remek  
kerek!  
Nem! Hess, becstelen kecskeszellemek!  
Egyenes jelleme**k**  
benneteket elkergetnek!  
Mekk!  
De szerfelett kellenek  
keblemnek  
e levelek.  
Egyet lenyelek!  
Nem! Rendesen legelek…  
Mekk!  
De eme repedezett fedeles levelek,  
melyeket emberek nem esznek meg,  
nekem teljesen megfelelnek,  
ezeket nyelem le.  
Belembe lemehetnek.  
Mekk!  
Ejnye! Erre eme beljebb elhelyezett levelek  
lettek fedelek.  
Ezek e melegben egyre epedeznek,  
meg-megrepedeznek.  
Nem tehetek egyebet,  
egy rend levelet lenyelek.  
Mekk!  
De erre eme bentebb szerkesztett levelek  
egyre feljebb keverednek,  
rendre fedelek lesznek,  
melyeket szemetesvederbe tesznek.  
Erre teremtettek benneteket?  
Mekk!  
Elengedhetetlen meg **k**ell ennem  
e fejben lelt leveleket.  
Le veletek!  
Nyekk!  
Te fej! Ne feledd: meg nem ettelek,  
de megmentettelek!  
Mekk!

**Nyúliskola**

Erdőszélen nagy a móka, mulatság,  
iskolába gyűlnek mind a nyulacskák.  
A tanító ott középen az a nyúl,  
kinek füle leghosszabbnak bizonyul.  
Kezdi az oktatást egy fej káposztával,  
hallgatják is ott tátott szájjal.  
 – Az egymást tapasztó  
 táposztó  
 levelek képezte káposzta  
 letépett  
 levelein legbelül tapasztalt betétet,  
 mely a kopasztott káposzta törzse,  
 úgy hívják, hogy torzsa.  
 Ha most a torzsára  
 sorjába  
 visszatapasztjuk  
 a letépett táposztó káposztaleveleket,  
 a tapasztalt rendben,  
 akkor szakasztott, helyesen  
 fejesen  
 szerkesztett káposztát képeztünk.  
 Ez a lecke! Megértettük? – kérdezte a nyúltanár.  
Bólogattak a nebulók, hisz mindegyik unta már.  
 – Akkor most rögtön feleltetek! – Lapult a sok tapsifül,  
füllentettek, dehogy értik, és ez most mindjárt kisül!  
 – Nos felel, te Nyuszi Gyuszi! Állj két lábra, s vázold hát,  
 mi történik, ha ízekre bontasz egy fej káposztát?  
 – Jóllakok! – felelte elképesztő képzetten  
a kis káposzta-kopasztó ebugatta,  
de a tanár megbuktatta.

**Szamármese**

Csömörön élt az öreg dőre Göre Döme, annak volt  
egy csengeri csengős pörgeszőrű göndör csődöre.  
 De bármilyen pörgeszőrű göndör csődör volt  
Csömörön az öreg dőre Göre Döme csengeri  
csengős csődöre, nem szerzett neki virgonc,  
kenceficés kancát időre az örökkön ődöngő-lődörgő  
dőre öreg.  
 Így hát csurig csorgatta csöbörbe könnyeit  
és csúfos csődörcsődöt mondott az örökké ődöngő-  
lődörgő öreg dőre Göre Döme csengeri csengős  
pörgeszőrű göndör csődöre.  
 Szomszédságban élt a fösvény Szemere,  
 annak volt egy nőstény szamara.  
A szamárnál szamarabb Szemere sem szerzett  
hamarabb szamárfi szamarat szomorú sza*ma*ra  
számára, ezért sok szemérmes szamárkönny  
szemerkélt a szamárnál szamarabb Szemere szomorú  
szamara szemére.  
Ámde mit csinált egy szép napon az örökkön  
ődöngő-lődörgő öreg dőre Göre Döme csengeri  
csengős pörgeszőrű göndör csődöre és a szamárnál  
szamarabb Szemere szemérmes szamárkönnyet  
szemerkélő szomorú szamara? Na mit csinált?  
 Öszvért!

**A moszkitó-opera**

Ott, hol a kásás  
nád, sás  
lepte lápra lépve  
süpped alább  
a láb,  
körös-körül  
borús köd ül,  
s éjszakára  
nyirkos pára  
száll a sárra,  
sárga gázba  
hüledezve ül a hüllő,  
borzong a borz és vipera,  
ott hallható a Moszkitó-opera.  
– Züm – zendít rá a kóros  
dalára a kórus.  
Aztán tovább érleli  
a vérbeli  
sikert egy tenor.  
Hangja a kórussal egybeforr.  
Először egy dúr-áriát,  
*ma*jd egy finom moll-áriát  
és végül egy *ma*láriát  
ad elő.  
Mily szenvedély, vad erő!  
Hogy lázba hoz ez a mester,  
kísért, bárhogy hessegesd el.  
Utána a tenyér csattan,  
és az izzó hangulatban,  
a vak, fülledt éjszakákon  
felcsendül a **K**inin-kánon.

**A pék pókja**

Az apróka  
pók-apóka,  
s a porhanyó  
potrohú  
pókanyó,  
a pékségben  
a szennyezett  
mennyezetre  
nyálból való,  
máló  
hálót  
font…  
Pont.  
A kópé  
póknép  
pótlék-  
hálókat eresztve  
keresztbe  
a pókasztal fölött,  
hálóból ebédlőt kötött.  
Félt a péppel pepecselő pék,  
hogy odapök  
a pók,  
illetve a liszttel  
hintett púpos pépre tisztel.  
Ezért leseperte az apróka  
pókpárt a padlóra.  
Csattant a fapapucs  
Fuccs!  
Így járt pórul e két pupák  
pék  
pók.  
Pukk.

**A teve fohásza**

Monoton  
üget a süppedő homokon  
a sivatag lova,  
a tétova teve  
tova.  
Hátán rezegve  
mozog a  
rozoga  
kúp  
alakú púp.  
A helyzete nem szerencsés.  
Apró szemcsés  
homokkal telve  
a füle, a nyelve.  
Sóvár szeme kutat  
kutat.  
Még öt-hat nap  
kullog, baktat.  
Az itató tava távol,  
s oly rettentő messze még az oázis.  
Erre utal az alábbi fohász is:  
 – Tevék ura!  
 Te tevél tevévé engem eleve,  
 Teveled nem ér fel tevefej tétova veleje.  
 Te terved veté a tevevedelő tavat tavaly távol,  
 de tévednél, vélvén,  
 vén híved neved feledve  
 elvetemedve  
 vádol.  
 Nem! Vidd te tevelelkem hovatovább tova,  
 Mivel levet – vert vederbe  
 feltekerve – nem vedelve  
 lett betelve  
 a te tevéd szenvedelme.  
 Te nevedbe  
 legyen eme  
 neveletlen tevetetem  
 eltemetve!  
S evezzevel ava teve  
levelkévét kivilevelhevelteve.